**Informatīvais ziņojums**

Par 2021. gada 18. marta Eiropas Savienības vides ministru neformālajā sanāksmē izskatāmajiem jautājumiem

2021. gada 18. martā notiks Eiropas Savienības (turpmāk – ES) vides ministru neformālā videokonference (turpmāk – neformālā sanāksme).

Neformālajā sanāksmē plānotas diskusijas par priekšlikumu Eiropas Parlamenta un Padomes regulai par baterijām un bateriju atkritumiem[[1]](#footnote-2), par ES stratēģiju par pielāgošanos klimata pārmaiņām[[2]](#footnote-3), kā arī par Eiropas Semestra zaļināšanu un Atveseļošanās un noturības plānu lomu zaļajā pārejā.

**1. Regulas priekšlikums par baterijām un bateriju atkritumiem**

–  politikas debates

Bateriju izstrāde un ražošana ES ir stratēģiski nepieciešama saistībā ar pāreju uz tīru enerģiju, kas savukārt stiprinās ES konkurētspēju. Bateriju izmantošana un ražošana, kā arī vērtību ķēžu radīšana šajā jomā ieņem aizvien lielāku lomu ES darba kārtībā. Tā ir arī būtiska ES autobūves nozares komponente, kas ļaus veicināt transporta sektora dekarbonizāciju, tuvinot ES izvirzītā klimatneitralitātes mērķa 2050. gadam sasniegšanu. Tādēļ Eiropas Komisija (turpmāk - EK) 2020.gada 10. decembrī publiskoja priekšlikumu Regulai par baterijām un bateriju atkritumiem.

Priekšlikuma mērķis ir nodrošināt kopīgu noteikumu īstenošanu vienotā tirgus dalībniekiem un izvairīties no konkurences izkropļojuma. Pasākumi nodrošinās turpmāku rīcības saskaņotību šādās jomās: i) uz ES tirgū laistajām baterijām attiecinātas prasības ražojumiem un ii) uzņēmumu sniegto atkritumu apsaimniekošanas pakalpojumu apmērs. Priekšlikumā arī noteiktas prasības labi funkcionējoša otrreizējo izejvielu tirgus nodrošināšanai, vienlaicīgi novēršot un mazinot bateriju ražošanas un izmantošanas (kā arī to apstrādes — ieskaitot pārstrādi — pēc bateriju kalpošanas laika beigām) ietekmi uz vidi. Tas veicinās bateriju aprites nozari ES un novērsīs, iespējams, atšķirīgu valstu pieeju radītu sadrumstalotību.

Priekšlikumā ir ietvertas prasības bateriju ilgtspējībai un drošībai, marķēšanas un informācijas sniegšanai, bateriju atbilstības novērtēšanai, ekonomikas operatoru pienākumus, kā arī prasības bateriju atkritumu apsaimniekošanai. Attiecībā uz bateriju atkritumu apsaimniekošanu regulas priekšlikumā ir ietvertas prasības ražotāju atbildības sistēmas (turpmāk – RAS) darbībai, bateriju atkritumu apsaimniekošanā iesaistīto pušu pienākumiem, pārnēsājamo bateriju atkritumu dalītās savākšanas mērķi, bateriju pārstrādes efektivitātes un materiālu atgūšanas mērķi.

Neformālajā sanāksmē plānotas politikas debates par šādām priekšlikuma jomām :

* juridiskais pamats un priekšlikuma tvērums;
* ilgtspējas un drošības prasības;
* pienācīgas pārbaudes;
* bateriju apsaimniekošana darbamūža beigās.

**Latvijas viedoklis**

Latvijas nostāja iekļauta pozīcijas Nr. 1. “Priekšlikums Eiropas Parlamenta un Padomes regulai par baterijām un bateriju atkritumiem, ar ko atceļ Direktīvu 2006/66/EK un groza Regulu (ES)Nr.2019/1020” projektā.

* Juridiskais pamats un priekšlikuma tvērums

Latvijai ir bažas par regulas kā tiesību akta izdošanas formas izvēli, ņemot vērā, ka regula ir tieši piemērojams ES tiesību akts un dalībvalstis varēs noteikt prasības savos nacionālajos normatīvajos aktos bateriju atkritumu apsaimniekošanā un citos jautājumos tikai tādos gadījumos, ja tas būs paredzēts regulā.

Latvija piekrīt, ka tādiem baterijas dzīves cikla elementiem kā bateriju izgatavošana, ražošana un laišana tirgū ir pamatoti noteikt vienotas prasības ES līmenī. Tomēr ir jāņem vērā, ka regulas projekts skar arī bateriju atkritumu apsaimniekošanas jautājumus, kuri līdz šim ir bijuši dalībvalstu kompetencē, un ir izveidotas efektīvas bateriju atkritumu savākšanas un pārstrādes sistēmas, kuras nodrošina Bateriju direktīvā[[3]](#footnote-4) noteikto mērķu izpildi. Atbilstoši Eurostat datiem, 2018. gadā Latvijā tika savākti 45% no iepriekšējos 3 kalendārajos gados tirgū laistā pārnēsājamo bateriju apjoma, tādejādi nodrošinot Bateriju direktīvā noteiktā mērķa izpildi.Latvija arī ir nodrošinājusi, ka savāktās baterijas un akumulatori tiek pārstrādāti, nodrošinot Bateriju direktīvā un Latvijas normatīvajos aktos noteikto pārstrādes efektivitāti svina-skābes, niķeļa- kadmija un citu bateriju pārstrādei.

Tāpēc Latvija varētu atbalstīt pieeju, ka regulas projekts varētu tikt sadalīts divās daļās, no kurām viena daļa, iespējams, regulas formātā, attiektos uz bateriju izgatavošanu, ražošanu un laišanu tirgū, savukārt bateriju atkritumu apsaimniekošanai varētu tikt piemērota direktīva, paredzot dalībvalstīm pietiekamu rīcības brīvību bateriju savākšanas un pārstrādes mērķu sasniegšanā.

Latvijai bažas raisa arī tas, ka regulas izdošanas tiesiskais pamats ir tikai Līguma par ES darbību (turpmāk - LESD) 114. pants – par vienoto tirgu. Lai arī tādiem baterijas dzīves cikla elementiem kā bateriju izgatavošana, ražošana un laišana tirgū ir pamatoti noteikt vienotas un vienādas prasības ES līmenī, ir tomēr jāņem vērā, ka normatīvā akta projektā ir ietverti arī daudzi vides aspekti, it īpaši attiecībā uz bateriju dalīto vākšanu un pārstrādi, kā arī attiecībā uz ražotāju atbildības sistēmām. Tāpēc Latvija atbalstītu, ka regulas izdošanas pamats būtu arī LESD 192.pants par vides aizsardzību, kā tas ir pašreiz spēkā esošajā Bateriju direktīvā.

* ilgtspējas un drošības prasības pienācīgās pārbaudēs

Latvija atbalsta regulas normas, kas precizē vai palielina prasības bateriju saprotamākam, efektīvākam marķējumam, ekspluatācijas drošumam un paredz bīstamu vielu izmantošanas samazināšanu baterijās, lai maksimāli novērstu risku cilvēku veselībai. Tāpat atbalstāmas ir prasības, kas nosaka, ka ražotājiem, piegādātājiem, izplatītājiem jānodrošina patērētājiem un citiem tiešajiem lietotājiem saprotamā valodā pieejama informācija par marķējuma nozīmi, baterijās esošo vielu ietekmi uz vidi un cilvēka veselību, par riskiem no nepienācīgas bateriju izmantošanas, uzglabāšanas un atkritumu izmešanas un par drošuma un aizsardzības pasākumiem.

Attiecībā uz Regulas projektā iekļautajiem nosacījumiem par zaļo iepirkumu, Latvija izsaka bažas, ka minētie minimālie zaļā publiskā iepirkuma kritēriji vai mērķi jau sākotnējā posmā būtu obligāti. To piemērošanu sākotnēji būtu jāuzsāk brīvprātīgi un pēc orientējoši 4-5 gadu pārejas perioda pakāpeniski prasības varētu kļūt obligātas.

* bateriju apsaimniekošana darbamūža beigās

Latvija neatbalsta, ka regulā tiek regulēti RAS jautājumi vienai salīdzinoši nelielai preču plūsmai, savukārt attiecībā uz pārējām videi kaitīgajām precēm – elektriskās un elektroniskās iekārtas, riepas, smēreļļas, eļļas filtri, kā arī izlietoto iepakojumu un nolietotajiem transportlīdzekļiem – RAS jautājumi atrodas dalībvalstu kompetencē. Latvijas ieskatā, šādā veidā tiek radīts nesamērīgs administratīvais slogs gan bateriju ražotājiem, gan ražotāju atbildības organizācijām, gan valsts pārvaldes iestādēm. Latvija varētu atbalstīt risinājumu, ka tiek noteikti augstāki bateriju atkritumu savākšanas un pārstrādes mērķi, piemēram, vienmērīgāku grafiku pārnēsājamo bateriju atkritumu dalītās savākšanas mērķim, paredzot, ka dalīti tiek savākti 50% (55%) pārnēsājamo bateriju atkritumu 2025. gadā un 70% - 2030. gadā, vienlaikus ļaujot saglabāt dalībvalstīm to izveidotās bateriju atkritumu savākšanas un pārstrādes sistēmas, kuras ir izrādījušās pietiekami efektīvas jau pašreiz Bateriju direktīvā noteikto mērķu sasniegšanā.

**2. Eiropas Semestra zaļināšana**

**-**viedokļu apmaiņa

Neformālajā sanāksmē plānota viedokļu apmaiņa par Eiropas Semestra zaļināšanu un Atveseļošanas un noturības plānu lomu zaļajā pārejā.

Eiropas Semestris ir labi izstrādāts koordinācijas mehānisms, lai veicinātu nodarbinātības politiku, izvērtētu ekonomisko situāciju ES kopumā, kā arī nodrošinātu ES dalībvalstu ekonomikas politikas koordinēšanas ietvaru. 2021. gada Ilgtspējīgas izaugsmes stratēģija ievadīja jaunu Eiropas Semestra ciklu, kurā tiek ņemti vērā Covid-19 izraisītie izaicinājumi gan Eiropas, gan globālā līmenī.

Ilgtspējīgas izaugsmes stratēģijā ir ietvertas vadlīnijas Atjaunošanās un noturības mehānisma (turpmāk - ANM) ieviešanai. Attiecīgi, šī gada Eiropas Semestris ir atšķirīgs no iepriekšējiem gadiem, ietverot arī ANM ietvaros paredzēto finansējuma mehānismu[[4]](#footnote-5), kas ir pamatā ES ārkārtas atveseļošanas iniciatīvai “*Next Generation EU”*.

Pandēmijas seku likvidēšanai ir nepieciešami koordinēti un ilgtspējīgi risinājumi, lai tiktu galā ar izaicinājumiem veselības, labklājības, ekonomikas un sociālajā jomā. Tādēļ ir saprotams, ka prioritāri fokuss ir uz pasākumiem, kas palīdzētu sasniegt ātru atveseļošanos. Tomēr tas nedrīkst samazināt vai mainīt ilgtermiņa apņemšanās attiecībā uz ilgtspējīgāku ekonomiku. Tieši tādēļ zaļās pārejas virziens ir aktuāls arī mūsdienās un tajā tiek saskatīts būtisks izaugsmes potenciāls, īpaši apvienojot to ar digitālās izaugsmes komponenti.

Ekonomikas pilnīga atlabšana ir galvenais mērķis globālā mērogā, bet tas ir jāsasniedz atbilstoši vides politikai, tās mērķiem un tādiem izaicinājumiem kā klimata pārmaiņas, bioloģiskās daudzveidības zudums, vides degradēšanās un piesārņojums. Šajā kontekstā, Eiropas Semestris nodrošina labi izveidotu sistēmu, kas nepieciešama ES un dalībvalstu vadīšanai caur šo transformāciju, kurai ir ietekme uz valstu ekonomiku.

Ņemot vērā šo savstarpējo mijiedarbību un Eiropas Semestra potenciālu zaļās transformācijas virzienā, it īpaši ANM ieviešanas potenciālu, Vides padomē ir iecerēta viedokļu apmaiņa par Eiropas Semestri un ANM aspektiem, kas varētu veicināt strukturētu Semestra zaļināšanu. Ministru diskusija plānojas, balstoties uz Prezidentūras indikatīviem jautājumiem par to, vai Atjaunošanās un noturības plāna ieviešana varētu būt pietiekošs stimuls, lai nodrošinātu zaļo pāreju, vai kas nepieciešams, lai to stiprinātu. Kuri varētu būt vadošie principi tādai pārejai un kuriem no tiem būtu jāparādās Eiropas Semestrī? Ministri arī ir aicināti izteikties par turpmāk nepieciešamajām rīcībām, lai veicinātu strukturētu Semestra zaļināšanu.

**Latvijas viedoklis**

Šī gada Eiropas Semestris joprojām koncentrējas uz makroekonomikas un nodarbinātības dimensiju. Tomēr tam ir zaļajai transformācijai būtisks papildus uzdevums – sniegt atbalstu dalībvalstīm tādā veidā, lai to atveseļošanās notiktu respektējot vides aizsardzības prasības un tādus izaicinājumus kā klimata pārmaiņas un bioloģiskās daudzveidības samazināšanās. Principa ‘nenodarīt būtisku kaitējumu’ (*do no significant harm*) pievienošana un efektīva ieviešana var būtiski uzlabot vispusīgu virzību uz ilgtspējīgu attīstību, respektējot vides prasības.

Jau 2020. gada ikgadējā Ilgtspējīgas izaugsmes stratēģijā ir iekļauta vides ilgtspēja kā viens no vadošiem principiem, ko redzam arī kā Eiropas Semestra prioritāšu stūrakmeni.

Ņemot vērā ANM ieviešanas gaitu un dalībvalstu izaicinājumus to plānošanai atbilstoši izvirzītajiem mērķiem, tostarp, klimata pārmaiņu novēršanas jomā un vienlaikus respektējot bioloģiskās daudzveidības nepieciešamību, nelolojam ilūziju, ka ar ANM ieviešanu varētu būt pietiekami, lai nodrošinātu zaļo pāreju. Tomēr vienošanās par galvenajām prasībām un principiem, kas respektē vides un klimata jomas izaicinājumus, un to aizvien efektīvāka ieviešana, viennozīmīgi ir vērtējama pozitīvi. Stiprināt šo virzienu varētu ar mērķtiecīgu, savstarpēji papildinošu ES daudzgadu finansējuma sistēmas plānošanu, kuras ietvaros tiek ņemti vērā kopīgie ES un dalībvalstu mērķi virzoties uz klimatneitralitāti.

Izstrādājot ANM plānu un ES fondu daudzgadu programmu, jācenšas nodalīt specifiskos atbalsta mērķus, taču pasākumu kopums jāveido tā, lai tie viens otru papildinātu. Arī finanšu mehānismi, kas izriet no ES emisijas kvotu tirdzniecību sistēmas, kā piemēram emisijas kvotu izsoļu ieņēmumi un Modernizācijas fonds, ir nozīmīgi finanšu avoti klimata mērķu sasniegšanā. Papildinošā un integrētā veidā plānojot šos finanšu avotus varētu stiprināt virzību uz Zaļo pāreju.

Pilnīga ekonomikas atveseļošanās joprojām ir galvenais mērķis gan ES, gan globāli, bet, lai nodrošinātu atveseļošanā ilgtspējību un noturību, nepieciešams nodrošināt efektīvu vides un klimata aizsardzības politikas ieviešanu, tostarp, investējot projektos un reformās, kas veicina ilgtspējīgu transportu un mobilitāti, aizsargā ekosistēmas un bioloģisko daudzveidību, veicina klimata pārmaiņu mazināšanu un pielāgošanās klimata pārmaiņām, kā arī sekmē ilgtspējīgu patēriņu un ražošanu.

Lai gan publiskais finansējums tiek uzskatīts par katalizatoru, tomēr liela nozīme ir privātā kapitāla mobilizēšanā zaļajai pārejai un klimatneitralitātes sasniegšanā. Ambiciozu ilgtermiņa mērķu sasniegšanā liela loma būs veicinošai videi, t.sk. finanšu sektora ilgtspējīgumam, pētniecībai un inovācijām, kā arī sabiedrības iesaistei un sociālajai transformācijai.

Jāuzsver, ka Eiropas Semestra ierosinātie pasākumi, lai nodrošinātu vides ilgtspēju, var palīdzēt sasniegt vides mērķus, tostarp atkritumu, ūdens un piesārņojuma kontroli, jūras un ūdens resursu uzlabošanos. Būtiski ir rast risinājumus, kā efektīvāk pāriet uz ilgtspējīgām pārtikas sistēmām un pilnībā uz aprites ekonomiku, tostarp veicinot resursu efektivitāti un otrreizējo izejvielu izmantošanu, lai samazinātu apglabāto atkritumu apjomu. Tie vēl aizvien ir izaicinoši virzieni, kur bez kopīgiem visu sektoru centieniem grūti panākt strauju progresu. Te redzam iespējas Eiropas Semestra zaļināšanas pilnveidei.

Tālākai Semestra strukturālai zaļināšanai labs potenciāls ir finanšu sektora ilgstpējas virzienam, lai sekmētu kopīgu virzību uz Zaļā kursa mērķiem.

Finanšu sistēmai ir būtiska loma un tā var būt daļa no risinājuma virzībā uz zaļāku un ilgtspējīgāku ekonomiku. Lai privāto kapitālu pārorientētu uz ilgtspējīgākiem ieguldījumiem, ir nepieciešamas visaptverošas pārmaiņas finanšu sistēmas darbībā - pārorientēt kapitāla plūsmas uz ilgtspējīgiem ieguldījumiem, lai nodrošinātu ilgtspējīgu un iekļaujošu izaugsmi. Mūsdienās aizvien aktuālāka kļūst nepieciešamība efektīvāk pārvaldīt finanšu riskus, kas izriet no klimata pārmaiņām, resursu noplicināšanas, vides degradācijas un sociālajām problēmām, kā arī veicināt pārredzamību un ilgtermiņa skatījumu finanšu un ekonomikas darbībā. Eiropas Semestra ietvars ir labs pamats šādu jautājumu risināšanai.

Papildus būtu jādomā arī kā veiksmīgāk aktualizēt valstu budžeta zaļināšanas (*green budgeting*) jautājumu, palīdzot saskatīt tā potenciālu kopīgo ES un individuālo valstu ilgtspējas mērķu sasniegšanā.

Jāatzīmē, ka arī 8.Vides Rīcības Programmas projektā, (kas strauji virzās uz pieņemšanu), viens no būtiskiem prioritāro mērķu “iespējošanas” (*enabling*) aspektiem ir prasība efektīvi integrēt vides un klimata ilgtspējas aspektus Eiropas Semestra pārvaldībā, t.sk., Valstu Reformu Programmās. Pie tā visām dalībvalstīm vajadzētu kopīgi strādāt.

**3. ES stratēģija par pielāgošanos klimata pārmaiņām**

- viedokļu apmaiņa

2021. gada 24. februārī EK publicēja paziņojumu “Veidojot klimatnoturīgu Eiropu - jaunā ES klimata pārmaiņu pielāgošanās stratēģija”(turpmāk – Pielāgošanās stratēģija), kas ir daļa no Eiropas Zaļā kursa ietvaros plānotajām rīcībām.

Ekonomiskie zaudējumi, ko rada biežāki ar klimatu saistīti ekstremāli laikapstākļi palielinās. Jau šobrīd tie ES katru gadu rada vidēji vairāk nekā 12 miljardus *euro* zaudējumus. Klimata pārmaiņas ietekmē ne tikai ekonomiku, bet no tām aizvien vairāk cieš arī Eiropas iedzīvotāju veselība un labklājība.

Pielāgošanās stratēģija paredz uzlabot zināšanas par klimata pārmaiņu ietekmi un pielāgošanās risinājumiem, pastiprināt pielāgošanās klimata pārmaiņām pasākumu plānošanu un ar klimatu saistīto risku novērtēšanu, paātrināt pielāgošanās pasākumu praktisko īstenošanu un palīdzēt stiprināt klimatnoturību.

Pielāgošanās stratēģija ietver zināšanu uzlabošanu un paplašināšanu, tostarp jaunāko digitālo tehnoloģiju izmantošanas veicināšanu par pielāgošanos klimata pārmaiņām, ar klimata pārmaiņām saistīto risku un zaudējumu datu uzkrāšanu, Eiropas platformas *Climate-ADAPT* pilnveidošanu, atbalsta nepieciešamības nodrošināšanu pielāgošanās klimata pārmaiņām politikas attīstībai visos līmeņos un nozarēs, klimatnoturības integrēšanu nacionālajās fiskālajās rīcībpolitikās, kā arī dabā balstītu pielāgošanās risinājumu un vietējā līmeņa pielāgošanās pasākumu veicināšanu.

Pielāgošanās stratēģijā uzsvērts, ka pielāgošanās klimata pārmaiņām pamatā būtiska ir vietējā līmeņa pārvaldības rīcība un pieejamais finansiālais atbalsts. Tāpat tiek uzvērta atbalsta nepieciešamība datu, digitālo un viedo risinājumu izmantošanai vietējā un reģionālā līmenī, kas balstīsies uz tādām iniciatīvām un instrumentiem kā *EIP-SCC Marketplace*, Digitālās Eiropas programma, Apvārsnis Eiropa u.c.

Pielāgošanās stratēģijas priekšlikumi palīdzēs ES dalībvalstīm pastāvīgi palielināt pielāgošanās spējas, stiprināt noturību un mazināt neaizsargātību pret klimata pārmaiņām.

Saskaņā ar Pielāgošanās stratēģiju, ES plāno palielināt finansējumu attīstības valstīm klimatnoturības veicināšanai, tostarp nosakot prioritāros pasākumus, t.sk., lielāku uzmanību pievēršot rezultātiem. ES veicinās vietēja, nacionāla un reģionāla līmeņa pieeju pielāgošanās klimata pārmaiņām jautājumiem, īpašu uzmanību pievēršot pielāgošanās klimata pārmaiņām pasākumiem Āfrikas valstīs, mazo salu jaunattīstības valstīs un vismazāk attīstītajās valstīs.

Neformālajā sanāksmē plānota viedokļu apmaiņa par Pielāgošanās stratēģiju.

**Latvijas viedoklis**

Latvija atbalsta vērienīgākus centienus klimatnoturības jomā, ņemot vērā, ka ES arī turpmāk saskarsies ar vērā ņemamiem riskiem klimata pārmaiņu dēļ. ES klimatnoturības stiprināšana var kalpot kā veiksmīgs instruments, lai veicinātu Parīzes nolīgumā ietverto mērķu sasniegšanu.

Latvija uzskata, ka pielāgošanās klimata pārmaiņām ir svarīga, ņemot vērā, ka ekonomiskie zaudējumi, ko rada biežāki ar klimatu saistīti ekstremāli laikapstākļi, kļūst arvien apjomīgāki. Valstīm pastāvīgi jāpalielina pielāgošanās spējas, jāstiprina noturība un jāmazina neaizsargātība pret klimata pārmaiņām.

Latvija piekrīt, ka progress pielāgošanās klimata pārmaiņām plānošanas jomā joprojām ir lēns, ņemot vērā, ka pašreizējie pasākumi galvenokārt vērsti uz izpratnes veicināšanu, darba organizāciju starp dažādām institūcijām vai politikas plānošanas dokumentu izstrādi, taču pielāgošanās risinājumu un praktisku pasākumu ieviešana un īstenošana ievērojami atpaliek. .

Latvija piekrīt, ka jaunie digitālie instrumenti var sniegt lielu ieguldījumu klimata pārmaiņu ietekmju novērtēšanā un prognozēšanā, tādēļ pielāgošanās klimata pārmaiņām pasākumi ir jāatbalsta ar uzticamiem datiem un riska novērtēšanas rīkiem. Lai to panāktu nepieciešami pasākumi ar mērķi paplašināt zināšanas par pielāgošanos klimata pārmaiņām, kas ļaus iegūt pilnīgākus un labākus datus par klimatiskajiem riskiem un zaudējumiem.

Vienlaikus Latvija norāda, lai nodrošinātu klimatnoturīguma risinājumu identificēšanu un paātrinātu rīcības pielāgošanās klimata pārmaiņām jomā, būs nepieciešamas būtiskas izmaiņas dažādās nozarēs, tostarp klimatnoturīguma veicināšanas dimensijas integrēšana visu nozaru politikās, kā arīsaskaņotas ES un dalībvalstu nozaru politikas un atbilstošs finansiāls atbalsts.

Tāpat ES ciešāka sadarbība pielāgošanās klimata pārmaiņām jautājumos starptautiskā un reģionālā līmenī ir būtisks Pielāgošanās stratēģijas aspekts. ES ir viens no ietekmīgākajiem globālajiem līderiem attiecībā uz klimata pārmaiņu jautājumiem, tādēļ gatavība paātrināt vērienīgākus centienus ES klimatnoturības stiprināšanai būs nozīmīgs signāls starptautiskajai sabiedrībai.

Latvijas pielāgošanās klimata pārmaiņām plāns laika posmam līdz 2030. gadam[[5]](#footnote-6) apstiprināts 2019. gada 17. jūlijā

**Citi jautājumi:**

**a) Par Eiropas Savienības Ilgtspēju sekmējošu ķimikāliju stratēģiju: Laiks pildīt solīto -** Prezidentūras sniegta informācija

Lai sasniegtu Eiropas Zaļā kursa izvirzītos mērķus, 2020.  gada 14. oktobrī EK nāca klajā ar paziņojumu par Ilgtspēju sekmējošu ķimikāliju stratēģiju ceļā uz vidi, kas brīva no toksikantiem (turpmāk – Ķimikāliju stratēģija). Ķimikāliju stratēģija ir vērsta uz jaunu ilgtermiņa redzējumu par ES rīcībpolitiku ķīmisko vielu jomā, nosakot vairākas rīcības, kurās EK vēlas panākt lielāku progresu. Stratēģijas būtiskākās rīcības: 1) veicināt inovācijas ar mērķi apgādāt ES ar drošām un ilgtspējīgām ķīmiskām vielām; 2) izstrādāt stingrāku regulējumu, lai risinātu aktuālos vides un cilvēku veselības aizsardzības jautājumus; 3) vienkāršot un apvienot regulējumu, kā arī nodrošināt datu pieejamību.

Portugāles prezidentūra ir sagatavojusi Padomes secinājumu projektu par Ķimikāliju stratēģiju, jo vēlas sniegt spēcīgu politisko stimulu stratēģijas īstenošanai.

Nacionālā pozīcija “Par Komisijas paziņojumu Eiropas Parlamentam, Padomei, Eiropas Ekonomikas un Sociālo Lietu komitejai un Reģionu komitejai - Ilgtspēju sekmējoša ķimikāliju stratēģija ceļā uz vidi, kas brīva no toksikantiem” apstiprināta 2020. gada 15. decembra Ministru kabineta sēdē. Latvija atbalsta EK sagatavoto Ķimikāliju stratēģiju, kas vērsta uz dažādu darbību kopumu drošā ķīmisko vielu pārvaldībā.

Latvija kopumā atbalsta Padomes secinājumu projektu par Ķimikāliju stratēģiju un tajā noteiktos uzsvarus un atzinīgi novērtē Padomes secinājumos ietvertos aspektus.

**b)** **Eiropas Klimata likums -** Prezidentūras sniegta informācija

2020. gada 5. marta Vides ministru padomē EK prezentēja pirmo priekšlikumu Eiropas Parlamenta un Padomes Regulai, *ar ko izveido sistēmu klimata neitralitātes sasniegšanai un groza Regulu (ES) Nr.2018/1999 (Eiropas Klimata likumu)*. Klimata likuma mērķis ir radīt apstākļus efektīvai un godīgai pārejai, reizē sniedzot paredzamību investoriem un citiem ekonomikas dalībniekiem, lai sekmētu pāreju uz klimatneitralitāti 2050. gadā.

EK 2020. gada 17. septembrī ierosināja kāpināt ES 2030. gada mērķus klimata jomā un grozīja tiesību akta priekšlikumu, tajā iekļaujot jaunu SEG samazināšanas mērķi 2030. gadam – vismaz 55% samazinājumu (salīdzinājumā ar 1990. gada emisiju līmeni).

Vides ministru padomē 2020. gada 17. decembrī tika apstiprināta vispārējā pieeja par Eiropas Klimata likumu.

Šobrīd notiek ES Padomes un Parlamenta sarunas (trialogi) par Eiropas Klimata likumu ar mērķi panākt galīgo vienošanos. Portugāles prezidentūra sniegs aktuālāko informāciju par progresu sarunās ar Eiropas Parlamentu par Eiropas Klimata likumu.

Latvija atbalsta Portugāles prezidentūras centienus panākt progresu sarunās ar Eiropas Parlamentu ar mērķi panākt vienošanos par Eiropas Klimata likumu šajā pusgadā.

Latvijas nostāja iekļauta Latvijas Republikas nacionālajā pozīcijā Nr.1 “Par priekšlikumu Eiropas Parlamenta un Padomes Regulai ar ko izveido sistēmu klimatneitralitātes sasniegšanai un groza Regulu (ES) Nr. 2018/1999 (Eiropas Klimata likums)” (apstiprināta Ministru kabineta 2020. gada 21. maija sēdē) un Latvijas Republikas nacionālajā pozīcija Nr.1 “Par Eiropas Komisijas paziņojumu “Eiropas 2030.gada klimata politikas ieceru kāpināšana. Investīcijas klimatneitrālā nākotnē iedzīvotāju labā”” (apstiprināta Ministru kabineta 2020. gada 29. septembra sēdē).

**c) 8.Vides rīcības programma** - Prezidentūras sniegta informācija

EK 2020. gada 14. oktobrī publicēja priekšlikumu 8. Vides rīcības programmai (8. VRP), kas ietver ES prioritātes vides un klimata jomā 2021. – 2030. gadam. Padomei un Parlamentam lēmuma projekts par 8. VRP jāpieņem parastās likumdošanas kārtībā. No 2020. gada decembra noticis intensīvs darbs ES Padomes Vides darba grupā un divpusējās sarunās, lai vienotos par Padomes kompromisa redakciju. Martā plānots uzsākt trialoga sarunas ar Eiropas Parlamentu.

Latvijas nostāja iekļauta Latvijas Republikas nacionālajā pozīcijā Nr.1 “Par priekšlikumu Eiropas Parlamenta un Padomes lēmumam par Vides rīcības programmu līdz 2030. gadam (8. VRP)”, kuru parakstījis vides aizsardzības un reģionālās attīstības ministrs 2021. gada 3. februārī.

Latvija atbalsta Prezidentūras izstrādāto kompromisa tekstu. Tas lielā mērā atspoguļo galvenos uzstādījumus, kas iekļauti Latvijas nacionālajā pozīcijā.

**Latvijas delegācijas vadītājs:** Artūrs Toms Plešs, Vides aizsardzības un reģionālās attīstības ministrs.

Vides aizsardzības un reģionālās attīstības ministrs Artūrs Toms Plešs

Vides aizsardzības un reģionālās attīstības ministrijas  
valsts sekretārs Edvīns Balševics

1. <https://eur-lex.europa.eu/legal-content/EN/TXT/?uri=CELEX%3A52020PC0798&qid=1613986190267> [↑](#footnote-ref-2)
2. https://eur-lex.europa.eu/legal-content/EN/TXT/?uri=CELEX%3A52021DC0082&qid=1614887047563 [↑](#footnote-ref-3)
3. https://eur-lex.europa.eu/legal-content/EN/TXT/?uri=CELEX%3A32006L0066&qid=1614886666541 [↑](#footnote-ref-4)
4. Paredzot finansējumu 672,5 miljardu *euro* vērtībā. [↑](#footnote-ref-5)
5. Ministru kabineta 2019. gada 17. jūlija rīkojums Nr. 380 “Par Latvijas pielāgošanās klimata pārmaiņām plānu laika posmam līdz 2030. gadam” [↑](#footnote-ref-6)